Ego Galterius Dei gratia lingonensis episcopus notum facio presentibus et futuris de querimonia quam Odo de Orges habebat adversum ęcclesiam cisterciensem super quadam parte territorii de Roseriis, in curia Hugonis ducis Burgundię nepotis mei, in presentia mea judicium factum esse, et ipsum Odonem judiciaria lege parti fratrum cisterciensium cessisse. Omnem ergo calumniam quam de eadem terra moverat, guerpivit, et deinceps terram ipsam fratribus Cistercii in pace possidendam concessit in presentia mea, assistentibus et audientibus: Alexandro abbate Cistercii, Garnerio archidiacono lingonensi, Galterio de Serci archidiacono cabilonensi, Hunaldo capellano meo, Johanne de Ladona, Adone cellerario, monachis Cistercii, Willermo de Orgeol, Humberto Arnaldo et pluribus aliis. Et quare his omnibus interfui et certius omnia novi, precibus utriusque partis, hęc, ut facta sunt presenti cartulę, commendavi et auctoritate sigilli mei confirmavi. Hoc laudavit uxor ipsius Odonis Jordana, et Matheus filius ejus et Armenthrudis filia ejus coram Geraldo abbate Clarevallis et Petro abbate de Besa et Erveio sancti Stephani divionensis abbate.